887.

Na osnovu člana 174 stav 2 tačka 5 Zakona o lokalnoj samoupravi ("Sl. list CG", br. 02/18), i člana 146 stav 1 Statuta Opštine u okviru Glavnog grada - Golubovci ("SI list CG" - opštinski propisi", br. 012/19), Skupština Opštine u okviru Glavnog grada - Golubovci, na VII sjednici održanoj dana 10.05.2019. godine, donijela je -

ODLUKA

o finansiranju projekata nevladinih organizacija

("Službeni list Crne Gore - opštinski propisi", br. 020/19 od 27.05.2019)

I OPŠTE ODREDBE

Član 1

Ovom Odlukom utvrđuju se uslovi, način i postupak raspodjele sredstava iz Budžeta Opštine u okviru Glavnog grada - Golubovci (u daljem tekstu: Opština) namijenjenih za podršku realizaciji projekata nevladinih organizacija.

Član 2

Izrazi koji se u ovoj Odluci koriste za fizička lica u muškom rodu, podrazumijevaju odgovarajuće izraze za fizička lica u ženskom rodu.

II USLOVI, NAČIN I POSTUPAK RASPODJELE SREDSTAVA

Član 3

Sredstva iz Budžeta Opštine dodjeljuju se nevladinim organizacijama sa sjedištem na teritoriji Opštine, radi finansiranja projekata koji su od posebnog interesa za Opštinu.

Izuzetno, sredstva se mogu dodijeliti i nevladinoj organizaciji sa sjedištem na teritoriji Glavnog grada Podgorice, radi finansiranja projekata koji su od posebnog interesa za Opštinu.

Pod projektima iz stava 1 i 2 ovog člana podrazumijevaju se projekti iz oblasti: socijalne i dječije zaštite, ostvarivanja prava lica sa invaliditetom, kulture, vaninstitucionalnog obrazovanja, zaštite životne sredine, poljoprivrede i ruralnog razvoja i drugih oblasti koje su predviđene strateškim aktima Opštine.

Član 4

Postupak raspodjele sredstava nevladinim organizacijama, planiranih Budžetom Opštine, sprovodi Komisija za raspodjelu sredstava (u daljem tekstu: Komisija), koju obrazuje predsjednik Opštine.

Komisiju čine predsjednik i dva člana, od kojih su predsjednik i jedan član predstavnici Opštine, a jedan član predstavnik nevladinih organizacija.

Za obavljanje stručnih i administrativnih poslova predsjednik Opštine može imenovati sekretara Komisije, iz reda službenika organa lokalne uprave.

Član Komisije iz reda predstavnika Opštine ne može biti član organa upravljanja nevladine organizacije.

Mandat Komisije traje dvije godine.

Komisija donosi Poslovnik o radu.

Član 5

Postupak predlaganja kandidata za člana Komisije iz reda nevladinih organizacija, pokreće se objavljivanjem javnog poziva na web stranici Opštine i u jednom dnevnom listu koji se distribuira na teritoriji Opštine.

Javni poziv iz stava 1 ovog člana sadrži uslove koje treba da ispuni nevladina organizacija i kandidat za člana Komisije, dokumentaciju kojom se dokazuje ispunjenost uslova, rok i mjesto predaje dokumentacije.

Kandidata za člana Komisije predlaže nevladina organizacija čije je sjedište na teritoriji Opštine i obavlja djelatnost najmanje jednu godinu prije raspisivanja javnog poziva.

Uz predlog kandidata za člana Komisije, nevladina organizacija dužna je da priloži:

 - dokaz o upisu u registar nevladinih organizacija;

 - reference kandidata;

 - dokaz o crnogorskom državljanstvu kandidata;

 - dokaz da kandidat ima najmanje jednu godinu iskustva na izradi i realizaciji projekata nevladinih organizacija;

 - izjavu kandidata da nije javni funkcioner, lokalni službenik i namještenik, član organa upravljanja političke partije i da prihvata kandidaturu za člana Komisije.

Nevladina organizacija može predložiti samo jednog kandidata iz reda svojih članova.

Rok za predlaganje kandidata je osam dana od dana objavljivanja javnog poziva.

U slučaju da se u roku iz stava 6 ovog člana ne dostavi ni jedan predlog, javni poziv će se ponoviti najkasnije u roku od 15 dana.

Član 6

Konkurs za finansiranje projekata nevladinih organizacija (u daljem tekstu: Konkurs) raspisuje se do 01. marta tekuće godine i traje 30 dana.

Konkurs se objavljuje na web stranici Opštine, oglasnoj tabli, u jednom štampanom mediju koji se distribuira na teritoriji Opštine i na lokalnom radio emiteru.

Ukoliko sredstva za finansiranje projekata nevladinih organizacija predviđena Bužetom Opštine ne budu raspodjeljena ili ne budu u cjelosti raspodijeljena po Konkursu iz stava 1 ovog člana, Konkurs se ponovo raspisuje u roku od 30 dana od dana okončanja postupka po prethodnom Konkursu.

Član 7

Projekat koji nevladina organizacija kandiduje za finansiranje podnosi se na propisanom obrascu prijave (u daljem tekstu: prijava), koja se objavljuje na web sajtu Opštine.

Prijava iz stava 1 ovog člana sadrži:

 1. naziv NVO i naziv projekta;

 2. oblast na koju se projekat odnosi;

 3. cilj projekta i ciljnu grupu;

 4. detaljan opis projekta po segmentima sa specificirnim projektnim aktivnostima;

 5. rok, mjesto i dinamiku realizacije;

 6. budžet projekta po pojedinim pozicijama sa naznačenim iznosom koji se potražuje na Konkursu;

 7. način praćenja realizacije projekta (kvantitativni i kvalitativni indikatori);

 8. podatke o licu odgovornom za realizaciju projekta.

Član 8

Uz prijavu, nevladina organizacija u zapečaćenoj koverti dostavlja:

 riješenje o upisu u registar nevladinih organizacija;

 dokaz o podnijetoj poreskoj prijavi za prethodnu fiskalnu godinu;

 podatke o iskustvu zaposlenih, odnosno volontera u nevladinoj organizaciji na sličnim poslovima (reference);

 izjavu o nepostojanju višestrukog finansiranja;

 dokaz da žiro račun nije blokiran.

Uz prijavu može se dostaviti i druga dokumentacija (skice, planove, crteže, fotografije, kompjuterske simulacije, cd prezentacije i sl.).

Na koverti iz stave 1 ovog člana, navodi se "Zahtjev za finansiranje projekta nevladine organizacije po konkursu-ne otvaraj".

Na poleđini koverte navodi se naziv i sjedište nevladine organizacije.

Neblagovremenu prijavu Komisija vraća pošiljaocu neotvorenu.

Član 9

Komisija će u roku od 15 dana od dana završetka Konkursa objaviti listu nevladinih organizacija koje su podnijele prijavu na Konkurs, sa naznakom o eventualnoj potrebi dopune dokumentacije.

Nevladina organizacija sa liste iz stava 1 ovog člana, dužna je da dopuni dokumentaciju u roku od pet dana od dana objavljivanja liste.

Ako se utvrđeni nedostaci ne otklone u roku iz stava 2 ovog člana, prijava se odbija.

Član 10

Ukupan iznos sredstava traženih budžetom projekta ne može biti veći od 20% iznosa sredstava predviđenih za raspodjelu na Konkursu.

Ako nevladina organizacija ne konkuriše za finansiranje projekta u cjelini, dužna je da navede sve aktivnosti projekta, aktivnosti za koje potražuje sredstva na Konkursu i da dostavi dokaz na koji načinje obezbijeđen ostatak sredstava.

Član 11

U postupku ocjene dokumentacije podnijete u skladu sa Konkursom, svaki član Komisije pojedinačno ocjenjuje projekat primjenom skale od 0 do 10 bodova, po sljedećim kriterijumima:

 1. doprinos prijavljenog projekta ostvarivanju javnog interesa u određenoj oblasti;

 2. kvalitet projekta;

 3. kapacitet nevladine organizacije da realizuje prijavljeni projekat;

 4. transparentnost rada nevladine organizacije.

Član Komisije koji je predstavnik nevladinih organizacija ne može učestvovati u odlučivanju o projektu nevladine organiizacije koja ga je predložila, odnosno o projektu nevladine organizacije u kojoj je član organa upravljanja.

U slučaju iz stava 2 ovog člana, bodovi koje je za taj projekat dodijelio predsjednik Komisije, računaju se u dvostrukoj vrijednosti.

Član 12

Konačna ocjena projekta predstavlja zbir ukupnog broja bodova svih članova Komisije.

Komisija utvrđuje rang listu projekata prema njihovoj konačnoj ocjeni.

Rang lista sadrži naziv nevladine organizacije, naziv projekta i konačnu ocjenu.

Član 13

Sredstva za finansiranje projekta nevladine organizacije dodjeljuju se u procentu koji ne može biti manji od 80% iznosa predviđenog budžetom projekta, osim u slučajevima kada nevladina organizacija konkuriše za finansiranje dijela projekta, tada ukupan iznos dodijeljenih sredstava ne može biti manji od 80% od traženog iznosa.

U slučaju kad projekat nevladine organizacije ne može biti finansiran u ukupnom iznosu sredstava koji je naveden u prijavi, Komisija će od nevladine organizacije tražiti izjašnjenje o tome da li sa manje dodijeljenih sredstava može realizovati projekat.

Izjašnjenje iz stava 2 ovog člana se dostavlja Komisiji u pisanom obliku, u roku od pet dana od dana traženja izjašnjenja.

Projekat će biti finansiran ukoliko se nevladina organizacija izjasni da sa manje dodijeljenih sredstava može realizovati taj projekat.

Nevladinoj organizaciji koja je na Konkurs prijavila više projekata mogu se dodijeliti sredstva za finansiranje samo jednog projekta.

Član 14

Na osnovu rang liste Komisija sačinjava izvještaj sa predlogom projekata kojima će se dodijeliti sredstva iz Budžeta i iznos tih sredstava.

Komisija podnosi izvještaj predsjedniku Opštine u roku od 15 dana od dana završetka roka za dostavljanje dopune dokumentacije.

Na osnovu izvještaja iz stava 1 ovog člana, predsjednik Opštine donosi odluku o dodjeli sredstava nevladinim organizacijama, u roku od 8 dana od dana podnošenja izvještaja od strane Komisije.

Odluka iz stava 3 ovog člana sadrži:

 - naziv nevladinih organizacija čiji se projekti finansiraju;

 - naziv projekata koji se finansiraju;

 - konačnu ocjenu projekata;

 - iznos odobrenih sredstava po svakom projektu pojedinačno.

Odluka se dostavlja učesnicima Konkursa i objavljuje na web sajtu Opštine u roku od osam dana od dana donošenja.

Protiv Odluke iz stava 3 ovog člana može se podnijeti tužba Upravnom sudu Crne Gore.

Član 15

Nevladine organizacije kojima se odlukom dodjeljena sredstva za realizaciju projekata potpisuju sa Opštinom ugovor, kojim se preziciraju prava i obaveze ugovornih strana, u roku od 15 dana od dana objavljivanja odluke.

Ugovor iz stava 1 ovog člana može se raskinuti ako jedna od ugovornih strana ne poštuje svoje obaveze.

Član 16

Nevladina organizacija čiji je projekat finansiran u skladu sa ovom Odlukom dužna je da Komisiji podnese izvještaj o realizaciji projekta sa finansijskim izvještajem, odnosno računima o utrošku sredstava, najkasnije do isteka godine za koju su sredstva dodijeljena.

Komisija podnosi Skupštini Opštine godišnji izvještaj o finansiranim projektima nevladinih orgnizacija, iznosu dodijeljenih sredstava, realizovanim aktivnostima i njihovim efektima.

Izvještaj se podnosi u prvom kvartalu naredne godine za prethodnu godinu.

III PRELAZNE I ZAVRŠNE ODREDBE

Član 17

Danom stupanja na snagu ove Odluke prestaje da važi Odluka o kriterijumima, načinu i postupku raspodjele sredstava nevladinim organizacijama ("Sl. list CG - opštinski propisi", br. 18/15).

Član 18

Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 22-030/19-3092

Anovi, 10.05.2019. godine

Skupština Opštine u okviru Glavnog grada - Golubovci

Predsjednik Skupštine

Ratko Stijepović, s.r.